[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.7.2009

KOM(2009) 345 endelig

2009/0092 (ACC)

Forslag til

RÅDETS AFGØRELSE

om proceduren vedrørende undtagelser fra oprindelsesreglerne i de oprindelsesprotokoller, der er knyttet til økonomiske partnerskabsaftaler med AVS-stater

BEGRUNDELSE

Bilag V til Cotonou-aftalen[1] og herunder protokol nr. 1 om definition af begrebet "produkter med oprindelsesstatus" og metoder for administrativt samarbejde udløb den 31. december 2007. Kommissionens tjenestegrene har i medfør af aftalens artikel 37 forhandlet de reviderede økonomiske partnerskabsaftaler med AVS-staterne. Forhandlingerne om omfattende økonomiske partnerskabsaftaler med de afrikanske AVS-stater pågår stadig, mens de foreløbige økonomiske partnerskabsaftaler siden starten af 2008 er ved at blive undertegnet.

Ved den foreslåede afgørelse tillægges Kommissionen gennemførelsesbeføjelser i forbindelse med Fællesskabets afgørelser om anmodninger om undtagelser fra oprindelsesreglerne i oprindelsesprotokollerne, der er knyttet som bilag til de økonomiske partnerskabsaftaler. Den ophæver Rådets afgørelse 2000/399/EF, der tidligere anvendtes inden for rammerne af Cotonou-aftalen.

Artikel 39 i protokol nr. 1 om definition af begrebet "produkter med oprindelsesstatus" og metoder for administrativt samarbejde for den økonomiske partnerskabsaftale Cariforum/EF såvel som tilsvarende bestemmelser i oprindelsesprotokoller til andre økonomiske partnerskabsaftaler, der vil blive indgået med andre AVS-stater, fastsætter en procedure for indrømmelse af undtagelser fra oprindelsesreglerne efter anmodning fra en AVS-stat, der har undertegnet den økonomiske partnerskabsaftale. Afgørelser vedrørende undtagelser skal træffes af et udvalg, der nedsættes inden for rammerne af den relevante økonomiske partnerskabsaftale inden 75 arbejdsdage fra Fællesskabets modtagelse af anmodningen. Det er derfor nødvendigt at sikre, at Fællesskabets holdning vedtages før udløbet af ovennævnte frist og meddeles rettidigt til de AVS-stater, der har undertegnet økonomiske partnerskabsaftaler.

2009/0092 (ACC)

Forslag til

RÅDETS AFGØRELSE

om proceduren vedrørende undtagelser fra oprindelsesreglerne i de oprindelsesprotokoller, der er knyttet til økonomiske partnerskabsaftaler med AVS-stater

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Bilag V i partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000[2] (AVS-EF-partnerskabsaftalen) og de tilknyttede protokoller, herunder protokol nr. 1 om definition af begrebet "produkter med oprindelsesstatus" og metoder for administrativt samarbejde, udløb den 31. december 2007 i henhold til aftalens artikel 37, stk. 1.

(2) I medfør af artikel 37, stk. 1, i AVS-EF-partnerskabsaftalen blev der forhandlet økonomiske partnerskabsaftaler med regionale grupper af AVS-stater. Disse økonomiske partnerskabsaftaler er siden den 1. januar 2008 gradvist blevet indgået.

(3) Artikel 39 i protokol nr. 1 om definition af begrebet "produkter med oprindelsesstatus" og metoder for administrativt samarbejde (i det følgende benævnt "oprindelsesprotokol") for den økonomiske partnerskabsaftale mellem på den ene side Cariforum-stater og på den anden side Fællesskabet og dets medlemsstater[3] (den økonomiske partnerskabsaftale Cariforum/EF) – den første økonomiske partnerskabsaftale, der er indgået med AVS-stater – fastsætter en procedure for indrømmelse af undtagelser fra oprindelsesreglerne efter anmodning fra en AVS-stat, der har undertegnet den økonomiske partnerskabsaftale. Fællesskabets holdning vedrørende undtagelser fastlægges af et kompetent udvalg. Der bør fastlægges en procedure for dette udvalg, som også kan anvendes på lignende bestemmelser i oprindelsesprotokoller til andre økonomiske partnerskabsaftaler, der indgås med andre AVS-stater i fremtiden.

(4) Ifølge artikel 39, stk. 8, i oprindelsesprotokollen skal der træffes en afgørelse hurtigst muligt og under alle omstændigheder senest 75 hverdage efter, at Fællesskabet har modtaget anmodningen. Underretter Fællesskabet ikke den AVS-stat, der har indgivet en anmodning om udtagelse, om sin holdning inden udløbet af denne frist, anses anmodningen for at være taget til følge.

(5) Det er derfor nødvendigt at fastlægge en procedure, der sikrer, at Fællesskabets holdning vedtages og meddeles de AVS-stater, der har undertegnet økonomiske partnerskabsaftaler, i tilstrækkelig god tid til at sikre, at den relevante afgørelse træffes før udløbet af nævnte frist.

(6) Ved Rådets afgørelse 2000/399/EF af 16. juni 2000 om proceduren vedrørende undtagelser fra oprindelsesreglerne i protokol 1 til AVS-EF-partnerskabsaftalen[4] fik Kommissionen beføjelse til at vedtage Fællesskabets fælles holdning til anmodninger fra AVS-staterne om undtagelse fra oprindelsesreglerne i protokol 1 til bilag V til AVS-EF-partnerskabsaftalen.

(7) Kommissionen bør have en tilsvarende beføjelse med hensyn til anmodninger om undtagelser fra de oprindelsesregler, der er fastlagt i oprindelsesprotokollerne til de økonomiske partnerskabsaftaler. Fællesskabets holdning med hensyn til sådanne anmodninger bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbestemmelser, der tillægges Kommissionen[5].

(8) Af hensyn til klarheden bør afgørelse 2000/399/EF derfor ophæves —

TRUFFET FØLGENDE AFGØRELSE:

Artikel 1

Fællesskabets holdning til anmodninger, som AVS-stater, der har undertaget økonomiske partnerskabsaftaler, har indgivet om undtagelser fra oprindelsesreglerne i protokol 1 til AVS-EF-partnerskabsaftalen, fastlægges af Kommissionen efter proceduren i artikel 2.

Artikel 2

1. Kommissionen bistås af Toldkodeksudvalget, der er nedsat ved artikel 248a, stk. 1, i forordning (EØF) nr. 2913/92[6].

2. Kommissionens repræsentant forelægger Toldkodeksudvalget et udkast til Fællesskabets holdning senest 25 arbejdsdage efter Fællesskabet har modtaget en anmodning om en undtagelse. Toldkodeksudvalget afgiver en udtalelse om dette udkast inden for en frist, som formanden fastsætter under hensyntagen til, hvor meget det pågældende spørgsmål haster. Det udtaler sig med det flertal, som er fastsat i traktatens artikel 205, stk. 2, for vedtagelse af de afgørelser, som Rådet skal træffe på forslag af Kommissionen. Under afstemninger i udvalget tillægges de stemmer, der afgives af medlemsstaternes repræsentanter, den vægt, der er fastlagt i nævnte artikel. Formanden deltager ikke i afstemningen.

3. Kommissionen fastlægger Fællesskabets holdning og underretter straks det kompetente udvalg nedsat inden for rammerne af den pågældende økonomiske partnerskabsaftale. Hvis den ikke er i overensstemmelse med den af udvalget afgivne udtalelse, forelægger Kommissionen den dog straks for Rådet. I så fald udsætter Kommissionen underretningen af det kompetente udvalg, der er nedsat inden for rammerne af den relevante økonomiske partnerskabsaftale, i en periode på 25 arbejdsdage fra datoen for afstemningen i udvalget.

4. Rådet kan med kvalificeret flertal fastlægge en anden fællesskabsholdning inden for det tidsrum, der er nævnt i stk. 3.

Artikel 3

1. Afgørelse 2000/399/EF ophæves.

2. Henvisninger til den ophævede afgørelse gælder som henvisninger til nærværende afgørelse.

Udfærdiget i Bruxelles,

På Rådets vegne

Formand [pic][pic][pic]

[1] Partnerskabsaftale mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 (EFT L 317 af 15.12.2000, s. 3).

[2] EFT L 317 af 15.12.2000, s. 3.

[3] EUT L 289 af 30.10.2008, s. 1.

[4] EFT L 151 af 24.6.2000, s. 16.

[5] EFT L 184 af 17.7.1999, s. 23.

[6] EFT L 302 af 19.10.1992, s. 1.